ผู้ว่าฯ สงขลา กำชับทุกหน่วยเฝ้าระวังสถานการณ์หมอกควันอย่างใกล้ชิด พร้อมแนะประชาชนปฏิบัติตนตามคำแนะนำของแพทย์ โดยเฉพาะกลุ่มเสี่ยง
ผู้ว่าราชการจังหวัดสงขลา กำชับทุกหน่วยเฝ้าระวังสถานการณ์หมอกควันอย่างใกล้ชิด พร้อมแนะประชาชนปฏิบัติตนตามคำแนะนำของแพทย์ โดยเฉพาะกลุ่มเสี่ยง          นายวีรนันทน์ เพ็งจันทร์ ผู้ว่าราชการจังหวัดสงขลา กล่าวว่า ปัญหาหมอกควันข้ามแดนจากประเทศอินโดนีเซีย ส่งผลกระทบในพื้นที่ภาคใต้ตอนล่าง ในห้วงกว่า 20 วันที่ผ่านมา ทำให้หลายจังหวัดถูกหมอกควันปกคลุม บางพื้นที่ส่งผลต่อสุขภาพของประชาชน และทัศนวิสัยในการมองเห็น ซึ่งในระยะนี้ขอให้ประชาชนลดกิจกรรมกลางแจ้ง หากจำเป็นต้องออกข้างนอกอาคาร ควรสวมหน้ากากอนามัยป้องกัน โดยเฉพาะประชาชนกลุ่มเสี่ยง คือ เด็ก คนชรา หญิงมีครรภ์ และผู้ป่วยที่มีโรคประจำตัวในกลุ่มโรคทางเดินหายใจ และโรคหัวใจและหลอดเลือด ควรเฝ้าระวังสุขภาพ หากมีอาการเบื้องต้น เช่น ไอ หายใจลำบาก ระคายเคืองตา ควรลดระยะเวลาการทำกิจกรรมกลางแจ้ง          อย่างไรก็ตามขณะนี้ได้กำชับให้โรงพยาบาล และโรงพยาบาลส่งเสริมสุขภาพประจำตำบลทุกแห่ง เร่งลงพื้นที่แจกจ่ายหน้ากากอนามัย และเตรียมความพร้อมในการช่วยเหลือผู้ป่วยที่ได้รับผลกระทบจากปัญหาหมอกควัน หากเกิดเหตุเจ็บป่วยฉุกเฉิน ติดต่อได้ที่ สายด่วนศูนย์นเรนทรสงขลา โทร.1669 ตลอด 24 ชั่วโมง#ผู้ว่าราชการจังหวัดสงขลา #กำชับทุกหน่วยเฝ้าระวังสถานการณ์หมอกควัน #แนะประชาชนปฏิบัติตนตามคำแนะนำของแพทย์ #สำนักข่าวกรมประชาสัมพันธ์ #NNT #ILOVETHAILAND